Na temelju članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01. – vjerodostojno tumačenje, 129/05, 109/07, 125/08, 36/09, 150/11, 144/12, 19/13. – pročišćeni tekst, 137/15. – ispravak, 123/17. i 98/19) i članka 32. Statuta Općine Kloštar Podravski ("Službeni glasnik Koprivničko-križevačke županije“ broj 6/13. i 3/18), a u vezi s člankom 8. Zakona o lokalnoj i područnoj (regionalnoj) samoupravi, Općinsko vijeće Općine Kloštar Podravski na 27. sjednici održanoj 16. ožujka 2020. donijelo je

# S T A T U T A R N U O D L U K U

# o izmjenama Statuta Općine Kloštar Podravski

**Članak 1.**

U Statutu Općine Kloštar Podravski („Službeni glasnik Koprivničko-križevačke županije“ broj 6/13. i 3/18) (u daljnjem tekstu: Statut), članak 7. mijenja se i glasi:

„Dan Općine je blagdan Dan državnosti, 30. svibnja.“.

**Članak 2.**

U članku 21., stavku 2. riječ „središnjem“ briše se.

U istom članku, stavku 3. riječ „središnje“ briše se.

**Članak 3.**

U članku 49., stavku 1., podstavak 20. mijenja se i glasi:

„ -istodobno s izvješćem o izvršenju Proračuna podnosi Općinskom vijeću izvješće o izvršenju programa održavanja komunalne infrastrukture i programu građenja objekata i uređaja komunalne infrastrukture za prethodnu godinu,“.

U istom članku i stavku, podstavak 24. mijenja se i glasi:

„ - usmjerava djelovanje Jedinstvenog upravnog odjela i službi Općine u obavljanju poslova iz samoupravnog djelokruga Općine, odnosno povjerenih poslova državne uprave ,“.

U istom članku i stavku, podstavak 25. mijenja se i glasi:

„ - nadzire rad Jedinstvenog upravnog odjela i službi u samoupravnom djelokrugu i povjerenim poslovima državne uprave,“.

**Članak 4.**

Članak 52. mijenja se i glasi:

„ Općinski načelnik u obavljanju poslova iz samoupravnog djelokruga Općine ima pravo obustaviti od primjene opći akt Općinskog vijeća. Ako ocijeni da je tim aktom povrijeđen zakon ili drugi propis, Općinski načelnik donijet će odluku o obustavi općeg akta u roku od 8 dana od dana donošenja općeg akta. Općinski načelnik ima pravo zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke u općem aktu.

Ako Općinsko vijeće ne otkloni uočene nedostatke iz stavka 1. ovoga članka, Općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.

Općinski načelnik ima pravo obustaviti od primjene akt mjesnog odbora ako ocijeni da se tim aktom povređuje zakon, Statut ili opći akti koje je donijelo Općinsko vijeće.“.

**Članak 5.**

U članku 59., stavak 1. mijenja se i glasi:

„ Za obavljanje poslova iz samoupravnog djelokruga Općine te obavljanje povjerenih poslova državne uprave, ustrojava se Jedinstveni upravni odjel.“.

**Članak 6.**

Članak 99. mijenja se i glasi:

„Nadzor nad zakonitosti općih akata koje Općinsko vijeće donosi u okviru samoupravnog djelokruga obavljaju nadležna tijela državne uprave, svako u svojem djelokrugu, sukladno posebnom zakonu“.

**Članak 7.**

U članku 103., stavak 2. mijenja se i glasi:

„Javnost rada općinskog načelnika osigurava se objavljivanjem općih akata općinskog načelnika u „Službenom glasniku Koprivničko-križevačke županije“ i na internetskim stranicama Općine.“.

**Članak 8.**

Ova Statutarna odluka o izmjenama i dopunama Statuta Općine Kloštar Podravski stupa na snagu osmog dana od dana objave u "Službenom glasniku Koprivničko-križevačke županije“.

OPĆINSKO VIJEĆE

OPĆINE KLOŠTAR PODRAVSKI

KLASA:012-03/20-01/01

URBROJ:2137/16-20-01

Kloštar Podravski, 20. ožujka 2020.

PREDSJEDNIK:

Antun Karas